Zāles pļāvējs ir sezonāla ierīce. Tāpat tas netiek lietots katru dienu sezonas laikā, parasti – vienu vai divas reizes nedēļā. Attiecīgi jādomā par diviem glabāšanas risinājumiem – starp sezonām un starp lietošanas reizēm. Liekot zāles pļāvēju ziemas guļā, svarīgi pirms tam veikt tā apkopi. Ideālā gadījumā – servisa centrā, taču der arī saviem spēkiem – rūpīgi notīrīt zāli, ieeļļot kustīgās detaļas, kā arī veikt apkopi saskaņā ar ražotāja norādēm, kas dažādiem modeļiem var būt atšķirīgas atkarībā no tā, vai apkopjami benzīna zāles pļāvēji, elektriskie zāles pļāvēji u.tml. Starp lietošanas reizēm aktīvās sezonas laikā svarīgi pļāvēju novietot ērti sasniedzamā vietā. Tieši tas, cik ātri varēs uzsākt darbu, bieži vien noteiks to, cik ļoti gribēsies vai negribēsies kurā reizē ķerties pie darba. Ir daudz lielāka iespēja produktīvi un ātri paveikt darbu, ja tam nav ilgi jāgatavojas. Ideālā gadījumā tam būtu jāstāv nojumē vai telpā, no kuras to var vienkārši izstumt un sākt pļaut.